題盧鴻草堂圖
作者：李彭
朝代：宋

paragraphs: 丈室幽雲織翠微，盧生草堂雲作扉。
陰崖絕壑鳥跡稀，扶藜縱觀拂雲霓。
心知丹轂赤吾族，要須愛身如愛玉。
三十六峰幽意足，何必鑒湖分一曲。
老仙寧上登封壇，一夜蠒生雙足間。
不知此圖筆筆妙，巖巒映带冰霜顔。
集賢學士從省歸，僧床卧觀晝掩扉。
繡鞍那補塵化緇，不如盧郎駕鴻飛。
老色蒼顔今採薇，故山風煙常滿衣。
眼明見此社中客，盡謝東阡與西陌。